Оливие дьо Мани
Какво ще правим, Горд…

Превод от френски: Пенчо Симов, 1978

chitanka.info

Какво ще правим, Горд? Ще имаме ли мир

Ще спре ли най-подир раздора по земята?

Или ще продължи навсякъде войната,

която мъчи днес народите безспир?

Оръжия дрънчат, коне пръхтят край нас,

говори се за бой, за плячка, за победа

и тръбен зов ехти; където и да гледа,

човек съзира кръв и чува гневен бяс.

Живота ни крале редят за свои цели,

а след като имот и кръв са ни отнели,

да ги възвърнат те не биха и могли.

Нещастни сме, уви, родени в дни такива,

изцяло под властта на сила нечестива,

за други е честта, за нас — бедите зли.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.